Document ID: 32010D0313

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 7ης Ιουνίου 2010 που επιτρέπει τη διενέργεια φυσικών ελέγχων, δυνάμει του κανονισμού (ΕΚ) αριθ. 669/2009, στις εγκεκριμένες εγκαταστάσεις των υπευθύνων επιχειρήσεων τροφίμων και ζωοτροφών στην Κύπρο [κοινοποιηθείσα υπό τον αριθμό Ε(2010) 3525] (Το κείμενο στην ελληνική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2010/313/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 669/2009 της Επιτροπής (1), της 24ης Ιουλίου 2009, για την εφαρμογή του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, όσον αφορά το αυξημένο επίπεδο των επίσημων ελέγχων στις εισαγωγές ορισμένων ζωοτροφών και τροφίμων μη ζωικής προέλευσης, και ιδίως το άρθρο 9 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 669/2009 της Επιτροπής θεσπίζει κανόνες για τους εν λόγω ελέγχους, συμπεριλαμβανομένων των φυσικών ελέγχων που διενεργούνται σε καθορισμένα σημεία εισόδου στην Ευρωπαϊκή Ένωση. Καθορίζει, επίσης, τις ελάχιστες απαιτήσεις για τα εν λόγω σημεία εισόδου και προβλέπει τη δημοσιοποίηση στο διαδίκτυο, από τα κράτη μέλη, του καταλόγου με αυτά τα σημεία εισόδου. (2) Το άρθρο 9 παράγραφος 1 του κανονισμού (ΕΚ) αριθ. 669/2009 προβλέπει ότι η Επιτροπή, εφόσον το ζητήσει ένα κράτος μέλος, μπορεί να επιτρέπει στις αρμόδιες αρχές ορισμένων καθορισμένων σημείων εισόδου, τα οποία υπόκεινται σε ειδικούς γεωγραφικούς περιορισμούς, να διενεργούν φυσικούς ελέγχους στις εγκαταστάσεις ενός υπευθύνου επιχείρησης τροφίμων ή ζωοτροφών, εφόσον τηρούνται ορισμένες προϋποθέσεις. (3) Η Κύπρος, με επιστολή που απέστειλαν οι αρμόδιες αρχές στις 26 Οκτωβρίου 2009, επικαλέστηκε την ειδική γεωγραφική κατάσταση των καθορισμένων σημείων εισόδου του αεροδρομίου της Λάρνακας και του λιμένος της Λεμεσού, καθώς και το μικρό μέγεθος της νήσου, και ζήτησε από την Επιτροπή να επιτρέψει στις αρμόδιες αρχές να διενεργούν φυσικούς ελέγχους σύμφωνα με τον κανονισμό (ΕΚ) αριθ. 669/2009 στις εγκαταστάσεις ορισμένων υπευθύνων επιχειρήσεων τροφίμων και ζωοτροφών. (4) Με επιστολή της 9ης Φεβρουαρίου 2010 η Κύπρος διαβεβαίωσε την Επιτροπή ότι: η άδεια για τη διενέργεια φυσικών ελέγχων θα δοθεί μόνο για τις εγκαταστάσεις όσων υπευθύνων επιχειρήσεων τροφίμων και ζωοτροφών πληρούν τις ελάχιστες απαιτήσεις για τα καθορισμένα σημεία εισόδου όπως αυτές προβλέπονται στον κανονισμό (ΕΚ) αριθ. 669/2009· το ύψος των πόρων που θα διατεθούν στις αρμόδιες αρχές του αεροδρομίου της Λάρνακας και του λιμένος της Λεμεσού θα επιτρέψει να διενεργούνται οι ελεγκτικές δραστηριότητες στα καθορισμένα σημεία ελέγχου κατά τρόπο απρόσκοπτο και ανεπηρέαστο από το γεγονός ότι οι φυσικοί έλεγχοι διενεργούνται μακριά από τις εγκαταστάσεις του εν λόγω αεροδρομίου και του εν λόγω λιμένος· και τα φορτία που επιλέγονται για τους φυσικούς ελέγχους στις εγκαταστάσεις ενός υπευθύνου επιχείρησης τροφίμων ή ζωοτροφών θα παραμένουν υπό τον συνεχή έλεγχο των αρμόδιων αρχών του καθορισμένου σημείου εισόδου, από τη στιγμή της άφιξής τους στο σημείο εισόδου και κατά τρόπο που δεν θα επιτρέπει κανενός είδους παραποίηση σε όλη τη διάρκεια των ελέγχων. (5) Συνεπώς, λαμβανομένων υπόψη των ειδικών γεωγραφικών περιορισμών για τα καθορισμένα σημεία εισόδου του αεροδρομίου της Λάρνακας και του λιμένος της Λεμεσού και λαμβανομένης υπόψη της διαβεβαίωσης της Κύπρου για την τήρηση των προϋποθέσεων που προβλέπονται στο άρθρο 9 παράγραφος 1 του κανονισμού (ΕΚ) αριθ. 669/2009, ενδείκνυται να δοθεί η άδεια για τη διενέργεια φυσικών ελέγχων στις εγκαταστάσεις ορισμένων υπευθύνων επιχειρήσεων τροφίμων και ζωοτροφών οι οποίες έχουν εγκριθεί από το εν λόγω κράτος μέλος για τη διενέργεια τέτοιων ελέγχων. (6) Για να εξασφαλιστεί η επαρκής δημοσιότητα της έγκρισης που δίνεται με την παρούσα απόφαση, ενδείκνυται να δημοσιοποιηθεί στο διαδίκτυο, μέσω του εθνικού συνδέσμου που προβλέπεται στο άρθρο 5 του κανονισμού (ΕΚ) αριθ. 669/2009, ο κατάλογος με τις εγκαταστάσεις των υπευθύνων επιχειρήσεων τροφίμων και ζωοτροφών που έχουν εγκριθεί για τη διενέργεια φυσικών ελέγχων δυνάμει του εν λόγω κανονισμού, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Με την παρούσα απόφαση επιτρέπεται στις αρμόδιες αρχές των καθορισμένων σημείων εισόδου στο αεροδρόμιο της Λάρνακας και στον λιμένα της Λεμεσού να διενεργούν, σύμφωνα με το άρθρο 9 παράγραφος 1 του κανονισμού (ΕΚ) αριθ. 669/2009, τους φυσικούς ελέγχους που προβλέπονται στο άρθρο 8 παράγραφος 1 στοιχείο β) του εν λόγω κανονισμού για τις εισαγωγές ζωοτροφών και τροφίμων μη ζωικής προέλευσης που αναφέρονται στο παράρτημα Ι στις εγκαταστάσεις ενός υπευθύνου επιχείρησης τροφίμων ή ζωοτροφών που έχει εγκριθεί από την Κύπρο για τη διενέργεια τέτοιων ελέγχων, υπό την προϋπόθεση ότι τηρούνται οι προϋποθέσεις του άρθρου 9 παράγραφος 1 στοιχεία α), β) και γ) του εν λόγω κανονισμού. 2. Ο κατάλογος με τους υπευθύνους των επιχειρήσεων τροφίμων και ζωοτροφών που έχουν εγκριθεί από την Κύπρο, όπως αναφέρεται στην παράγραφο 1 του παρόντος άρθρου, δημοσιοποιείται στο διαδίκτυο μέσω του εθνικού συνδέσμου που προβλέπεται στο άρθρο 5 του κανονισμού (ΕΚ) αριθ. 669/2009. Άρθρο 2 Η παρούσα απόφαση απευθύνεται στην Κυπριακή Δημοκρατία. Βρυξέλλες, 7 Ιουνίου 2010.

Classification Labels:
1934
311
710
668

Label Descriptions:
{"1934": "Πολιτική για την υγεία", "311": "ΥΓΕΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 5283
1277
2479
122
912
c_b2c019c8
2735

EuroVoc IDs (Expanded): 5283
1277
2479
122
912
c_b2c019c8
2735

Dataset Source: meu

Split: dev